In die ou dae het mense groot gesinne, soms 8 kinders en meer, gehad. Party sal sê dis oor hulle nie tv gehad het nie. Dit is dalk net omdat hulle nie voorbehoedmiddels gehad het nie. Deesdae beplan ons ons gesinne se getalle baie mooi. Ons beplan wanneer in die jaar die babatjie gebôre gaan word, dink solank aan inskryf by laerskool, sommiges word reeds met geboorte geregistreer om plek by top laerskool te kry. Party beplan die presiese verjaarsdag ook. Ons dink baie mooi voor ons nog enetjie kry. Ons oorweeg uitgawes en spasie in die huis en kar en kraamverlof. En dis alles goed so, want kinders kry is 'n groot besluit en 'n groot verantwoordelikheid. Ons neem ook die politieke klimaat in ag en dan besluit party om die geen-kinders roete te volg en ander "less-is-more"." Ons wil nie kinders in die omstandighede grootmaak nie…" So asof minder kinders 'n groter kans staan om eendag 'n werk te kry. Dis die rede waarom die matriekklas van die 1994 babas die kleinste in 'n lang ruk was. Hier en daar spring daar weer ouerpare uit wat kans sien vir 3 of meer kinders, maar meestal is dit 1 en 2 maksimum. Mense kyk jou met groot oë aan as jy meer as 2 oorweeg. Dit laat my dink aan 'n paar tekenprente van aantal kinders wat ek al gesien het …
Ek dink ons kan weereens ons gejaagde besige lewens ook blameer vir ons kleiner gesinne. Kom ons wees eerlik. Kinders is baie werk en as jy ná jou voltydse werk al die aktiwiteite, wat almal net moet doen, moet inpas, en nog winkel toe gaan en hulle mooi onder oë hou anders word hulle gesteel, raak meeste mammas angstig aan die idee van meer kinders.
Ons pastoor, wat 4 kinders het, het eenmaal tong in die kies gesê dat die Here gesê het ons moet vermeerder (Gen 1:28) so mens moet meer as 2 hê anders vervang jy net jou en jou eggenoot. Ek dink daar is baie mammas wat hunker na nog kinders maar finansies hou hulle terug. Wat te verstane is met die huidige resessie.
Daar is tans 'n quiz op facebook (soos oor alles) oor hoeveel kinders jy moet hê. Ek het gewonder wat sê die Bybel nog daaroor. Ek het 'n versie gekry wat Dawid 'n seën uitspreek
Mag die Here julle talryk maak, julle én julle kinders.
Mens het nou ook nie nodig om so baie soos Zuma te hê nie, maar ek voel wel hoe meer siele hoe meer vreugde!